Mensehandelsaak uitgestel weens gebrek aan tolkArgieffoto Die hofsaak van ŉ man en vrou van China wat Vrydag gevonnis moes word in verband met aanklagte van mensehandel vir seksuele doeleindes, moes uitgestel word, aangesien die tolk nie opgedaag het nie. Jian Wang (32) van Kenilworth in Kaapstad en sy vroulike medebeskuldigde, Yiting Wong (32), het in die Parow-hof vir seksuele oortreders voor landdros Elsa van Zyl verskyn. Die twee is in Mei verlede jaar skuldig bevind op twee aanklagte van mensehandel en een aanklag dat hulle ŉ bordeel bedryf het. Die vonnisoplegging sou Vrydag begin het, met ŉ spesiale tolk. Die hofverrigtinge is aanvanklik vertraag weens uitspraak in ŉ ander saak. Die saak het uiteindelik net voor middagete voorgekom, maar die tolk is in daardie stadium reeds na sy kantoor ontbied. Hy het onderneem om 14:00 terug te keer. Staatsaanklaer Anthea Swartz het egter om 14:00 aan die hof gesê die tolk het haar intussen gekontak om te sê dat hy nie teen 14:00 sal terug wees nie. Die saak is tot 5 Mei uitgestel wanneer die verdediging, advokaat William King en prokureur Ben Mathewson ter versagting van vonnis getuienis aan die hof sal voorhou.